3. การประกอบธุรกิจของแต่ละสายผลิตภัณฑ์

3.1 ผลิตภัณฑ์เครื่องสำอาง

1.  ลักษณะผลิตภัณฑ์หรือบริการ

บริษัทเป็นผู้จัดจำหน่ายผลิตภัณฑ์เครื่องสำอางที่มีคุณภาพภายใต้เครื่องหมายการค้าที่จดลิขสิทธิ์จากต่างประเทศและในประเทศ
เช่น Covermark, O’Leary, KMA, Sungrace, Shiseido Professional, BSC Hair
Care
ซึ่งแต่ละผลิตภัณฑ์ได้สนองความต้องการของผู้บริโภคแต่ละระดับได้อย่างครอบคลุมในทุกช่องทางการขาย
เช่น ห้างสรรพสินค้า ศูนย์บริการความงาม ร้านเสริมสวย โมเดอร์นเทรด
ทั้งในกรุงเทพมหานครและต่างจังหวัดทั่วประเทศ โดยมีพนักงานขายที่ผ่านการอบรมเกี่ยวกับผลิตภัณฑ์
เทคนิคการขาย และการให้บริการอย่างมืออาชีพ คอยให้คำแนะนำปรึกษา สาธิตการใช้ผลิตภัณฑ์
พร้อมบริการลูกค้าด้วยความตั้งใจ

2.  การตลาดและภาวะการแข่งขัน

ภาวะเศรษฐกิจไทยในรอบปีที่ผ่านมาได้รับผลกระทบทางลบจากวิกฤติเศรษฐกิจทั่วโลก
ปัญหาความขัดแย้งทางการเมือง และเหตุหายนะจากภัยพิบัติทางธรรมชาติที่เกิดขึ้นในหลายจังหวัด
ส่งผลให้สภาพการค้าทั่วไปชะลอตัวเนื่องจากระดับความเชื่อมั่นและการใช้จ่ายของผู้บริโภคลดลง
แต่การแข่งขันกลับทวีความรุนแรงเพราะความไม่สมดุลของอุปสงค์และอุปทาน

บริษัทได้สร้างสรรค์ผลิตภัณฑ์ภายใต้นวัตกรรมความงามที่ล้ำหน้าหลายชนิด
เพื่อนำเสนอสินค้าที่มีคุณสมบัติโดดเด่นทันสมัย มาตรฐานคุณภาพสูง และคุ้มค่าสำหรับผู้บริโภค
ควบคู่กับการเพิ่มการจัดกิจกรรมส่งเสริมการตลาดทั้งในเขตกรุงเทพมหานครและต่างจังหวัดมากขึ้น
เพื่อกระตุ้นให้ผู้บริโภคเกิดความสนใจในผลิตภัณฑ์และตัดสินใจซื้อเร็วขึ้น
พร้อมเน้นการใช้แนวบริหารลูกค้าสัมพันธ์ (Customer Relationship Management)
เพื่อเพิ่มระดับความพึงพอใจและความประทับใจของลูกค้า
ส่งผลให้กลุ่มผลิตภัณฑ์เครื่องสำอางมีผลประกอบการในปี 2553 เติบโตเพิ่มขึ้น
ถือเป็นความสำเร็จท่ามกลางสภาวะที่ไม่ปกติ

ผลิตภัณฑ์คัฟเวอร์มาร์ค (Covermark) ซึ่งเป็นแบรนด์หลักในกลุ่มเครื่องสำอางของบริษัท
ได้มีการปรับเปลี่ยนให้ทันสมัยยิ่งขึ้น มีการนำเข้าผลิตภัณฑ์ใหม่ๆ
ที่มีคุณภาพสูงจากสารประกอบที่มีคุณค่าและเทคโนโลยีการผลิตชั้นสูงโดยตรงจากต่างประเทศ
เพื่อวางตำแหน่งแบรนด์ให้สะท้อนภาพลักษณ์แบรนด์อินเตอร์ในระดับแนวหน้า
ส่งผลให้สามารถเพิ่มลูกค้ากลุ่มใหม่ ในขณะเดียวกันลูกค้าเดิมก็ได้รับความพึงพอใจมากยิ่งขึ้น
บริษัทจึงยังคงสามารถสร้างยอดขายเพิ่มขึ้นในขณะที่มีคู่แข่งยักษ์ใหญ่บริษัทข้ามชาติหลายรายเข้ามารุมแย่งชิงส่วนแบ่งการตลาดมากขึ้น

เครื่องสำอางแบรนด์ KMA ซึ่งเป็นลิขสิทธิ์ของบริษัทเอง
ได้มีการพัฒนาผลิตภัณฑ์คอลเล็กชั่นใหม่อย่างต่อเนื่อง
เพื่อตอบสนองกระแสนิยมแนวเครื่องสำอางเกาหลีของวัยรุ่นและวัยเริ่มทำงาน
ซึ่งได้รับการตอบรับที่ดีมากส่งผลให้มียอดขายเติบโตแบบก้าวกระโดด มีการเปิด KMA Boutique
เพื่อขยายจุดบริการเพิ่มอีกหลายแห่งทั้งในเขตกรุงเทพมหานครและอีกหลายจังหวัดสำคัญ

ส่วนผลิตภัณฑ์การดูแลรักษาเส้นผมภายใต้ลิขสิทธิ์ของ Shiseido Professional
บริษัทได้นำเข้าผลิตภัณฑ์ที่มีคุณภาพ ทันสมัย สอดรับเทรนด์แฟชั่นปัจจุบัน เช่น
ผลิตภัณฑ์น้ำยายืดผมสูตรใหม่ ผลิตภัณฑ์น้ำยาดัดผม Hot Perm, Cool Perm ผลิตภัณฑ์เปลี่ยนสีผม
ผลิตภัณฑ์บำรุงรักษาเส้นผม และผลิตภัณฑ์จัดแต่งทรงผมที่มีประสิทธิภาพซึ่งได้รับความนิยมอย่างสูง
มีผลประกอบการเติบโตเพิ่มขึ้นอย่างต่อเนื่อง
มีกิจกรรมสนับสนุนการตลาดที่เน้นการสร้างความผูกพันระยะยาวกับตัวแทนจำหน่าย
อบรมความรู้แนะนำเทคนิคใหม่ๆ เกี่ยวกับการจัดแต่งทรงผม การเปลี่ยนสีผม
ควบคู่กับการสาธิตวิธีใช้ผลิตภัณฑ์ที่ถูกต้องโดยเทคนิเชี่ยนผู้เชี่ยวชาญของบริษัท
สิ่งเหล่านี้ได้ส่งเสริมภาพลักษณ์ที่ทันสมัยของผลิตภัณฑ์ตอกย้ำความเป็นหนึ่งในผู้นำเทรนด์ผลิตภัณฑ์ดูแลรักษาเส้นผม
ส่งผลให้แบรนด์สินค้ามีความเข้มแข็งเป็นที่ยอมรับในตลาดมากยิ่งขึ้น
สร้างความมั่นคงในเชิงธุรกิจให้ทั้งบริษัทและตัวแทนจำหน่ายซึ่งต่างมียอดขายเพิ่มขึ้น

3.  การจัดหาผลิตภัณฑ์หรือบริการ

บริษัทได้ให้ความสำคัญต่อการคัดเลือกสินค้าและเพิ่มผลิตภัณฑ์ใหม่เพื่อเป็นทางเลือกให้ผู้บริโภคสามารถใช้ผลิตภัณฑ์เครื่องสำอางที่มีคุณภาพและมีมาตรฐานสูง
ในส่วนที่เป็นสินค้านำเข้าจากต่างประเทศส่วนใหญ่จะดำเนินการผ่านบริษัทในเครือของ เพียส
อินเตอร์เนชั่นแนล และ ชิเซโด้ โปรเฟสชันแนล
ส่วนสินค้าที่วิจัยพัฒนาขึ้นเองภายในประเทศนั้นจะมีการประสานความร่วมมือกับบริษัทในเครือสหกรุ๊ป
เช่น บริษัท อินเตอร์เนชั่นแนล แลบบอราทอรีส์ จำกัด และ บริษัท เอส แอนด์ เจ
อินเตอร์เนชั่นแนล เอนเตอร์ไพรส์ จำกัด (มหาชน)
ซึ่งเป็นโรงงานผลิตเครื่องสำอางที่มีมาตรฐานในระดับสากล มีความเชี่ยวชาญในกระบวนการผลิต
และการควบคุมคุณภาพเครื่องสำอางมานาน
ได้รับความไว้วางใจจากเจ้าของหลายตราสินค้าชั้นนำจากต่างประเทศให้เป็นผู้ผลิตเพื่อส่งออกจำหน่ายยังต่างประเทศมานาน

ผลิตภัณฑ์เสื้อผ้า

(1) ลักษณะผลิตภัณฑ์หรือบริการ

บริษัทเป็นผู้แทนจำหน่ายผลิตภัณฑ์เสื้อผ้าประเภทชุดชั้นในสตรี ชุดนอนสตรี ชุดกีฬา และชุดว่ายน้ำ
ภายใต้ลิขสิทธิ์เครื่องหมายการค้า Guy Laroche แต่เพียงผู้เดียวในประเทศไทย
โดยผลิตภัณฑ์ดังกล่าวได้ผลิตจากวัตถุดิบที่มีคุณภาพ มีการออกแบบที่สะท้อนรสนิยมสวยสง่าเสน่ห์งดงาม
โดยคัดเลือกผ้าลูกไม้จากต่างประเทศ ตลอดจนวิธีการตัดเย็บอย่างประณีต
เพื่อให้เหมาะกับสรีระของสุภาพสตรีไทย
สินค้าส่วนใหญ่จัดจำหน่ายในห้างสรรพสินค้าชั้นนำทั่วประเทศ
โดยมีพนักงานขายคอยบริการให้คำแนะนำสินค้า

นอกจากนี้บริษัทยังได้เป็นผู้แทนจำหน่ายผลิตภัณฑ์ชุดชั้นในสตรีภายใต้เครื่องหมายการค้า Gunze
ที่มีชื่อเสียงจากประเทศญี่ปุ่น
โดยใช้วัตถุดิบจากเส้นใยฝ้ายชั้นดีคุณภาพสูงถักเป็นผ้าด้วยเทคนิคพิเศษเพิ่มความยืดหยุ่น
เหมาะกับวัยรุ่นสวมใส่เป็นเสื้อลำลอง
ซึ่งได้รับการตอบรับอย่างดียิ่งมียอดขายเติบโตเพิ่มขึ้นอย่างมาก

ปัจจุบันบริษัทได้เพิ่มเครื่องหมายการค้า G&G
เพื่อเป็นอีกหนึ่งทางเลือกของผู้บริโภคที่มีรสนิยมชอบผลิตภัณฑ์เสื้อผ้าดีในราคาย่อมเยา
ซึ่งจะมีทั้งผลิตภัณฑ์ชุดชั้นในที่สวยงามทันสมัยน่าสวมใส่
และชุดออกกำลังกายที่พัฒนาขึ้นเพื่อรองรับกระแสคนรุ่นใหม่ที่เน้นความสำคัญในการดูแลสุขภาพตนเองด้วยการออกกำลังกาย

  (2) การตลาดและภาวะการแข่งขัน

สภาวะการแข่งขันของตลาดชุดชั้นในสตรี ชุดนอนสตรี ชุดว่ายน้ำ
ค่อนข้างสูงเพราะแต่ละแบรนด์ในตลาดแข่งขันกันปรับรูปแบบให้ทันสมัยมีการนำเสนอเทคนิคการออกแบบและวัสดุใหม่ๆ
รวมทั้งแข่งกันลดราคา ณ
จุดขายตามห้างสรรพสินค้าท่ามกลางบรรยากาศที่ผู้บริโภคลดการจับจ่ายใช้สอย

บริษัทได้ให้ความสำคัญกับแบรนด์ Guy Laroche
สัญชาติฝรั่งเศสซึ่งมีการวางจำหน่ายภายในประเทศมานาน
ได้มีการสรรหาผู้บริหารการตลาดที่มีความรอบรู้และเข้าใจแฟชั่นไลฟ์สไตล์ของสุภาพสตรียุคใหม่เข้ามานำทีมเพื่อปรับกลยุทธ์การตลาด
การพัฒนาออกแบบและเลือกใช้วัสดุ
เพื่อสร้างภาพลักษณ์ที่โดดเด่นแก่ผลิตภัณฑ์ภายใต้แบรนด์ที่มีผู้บริโภครู้จักกันดี
โดยคาดหวังว่าจะส่งผลให้มียอดขายที่ดียิ่งขึ้นในอนาคต

ในปีที่ผ่านมาชุดชั้นใน Guy Laroche
ได้นำเสนอนวัตกรรมการยกกระชับเพิ่มเนินอกให้อิ่มเอิบสวยงามด้วยบราไร้ตะเข็บภายใต้คอนเซ็ปต์
Cup up Bra ซึ่งสามารถสร้างความสนใจและได้รับการตอบรับจากลูกค้าดีมาก ในขณะที่ชุดว่ายน้ำ
Guy Laroche
ได้รับความไว้วางใจให้เป็นผู้สนับสนุนชุดว่ายน้ำให้กับผู้เข้าประกวดสวมใส่ในการประกวด Miss
Thailand Universe 2010
นับเป็นความสำเร็จในการเพิ่มการรับรู้ในตราสินค้าและความเป็นผู้นำแฟชั่นอย่างดี

ในส่วนของผลิตภัณฑ์ Gunze ได้มีพัฒนาการด้านนวัตกรรมอย่างต่อเนื่อง นำเสนอเนื้อผ้าที่มีคุณสมบัติ
Anti-Bacteria ซึ่งจะมีผลดีต่อสุขภาพของผู้บริโภคที่สวมใส่ มีการดีไซน์รูปแบบใหม่ที่ทันสมัย
เนื้อผ้าอ่อนนุ่มสวมใส่สบาย หลากหลายสีสันและเพิ่มลวดลายกราฟิกที่สวยงามน่าสวมใส่
นอกจากนี้ยังมีการจัดโปรโมชั่นส่งเสริมการขายทั่วประเทศผ่านหลายช่องทาง
ทั้งนี้เพื่อแพร่กระจายผลิตภัณฑ์ให้ถึงผู้บริโภคในวงกว้างขึ้น
ซึ่งได้ผลตอบรับที่ดีมากมียอดขายเติบโตอย่างต่อเนื่อง

ในปีที่ผ่านมา บริษัทได้เพิ่มผลิตภัณฑ์ชุดชั้นในและชุดออกกำลังกายโดยใช้ตราสินค้า G&G
สำหรับเป็นผลิตภัณฑ์ทางเลือกที่มีคุณภาพดีในราคาที่แข่งขันได้
เพื่อเพิ่มยอดการขายของกลุ่มเสื้อผ้าทั้งในระยะสั้นและในระยะยาวต่อไป

  (3) การจัดหาผลิตภัณฑ์หรือบริการ

กลุ่มผลิตภัณฑ์เสื้อผ้าส่วนใหญ่ผลิตจากบริษัทในเครือสหกรุ๊ปที่มีชื่อเสียงมีคุณภาพเชื่อถือได้ เช่น บริษัท
ธนูลักษณ์ จำกัด (มหาชน) บริษัท ภัทยาอุตสาหกิจ จำกัด และบริษัท ไทยกุนเซ่ จำกัด
ซึ่งแต่ละบริษัทมีมาตรฐานการผลิตชั้นสูงจนได้รับความไว้วางใจจากเจ้าของตราสินค้าจากต่างประเทศจำนวนมากใช้เป็นฐานการผลิตเพื่อส่งออกไปจำหน่ายยังต่างประเทศด้วย

3.3 อุปกรณ์เครื่องดนตรี 

  (1) ลักษณะผลิตภัณฑ์หรือบริการ

บริษัทได้เป็นผู้แทนจำหน่ายผลิตภัณฑ์อุปกรณ์เครื่องดนตรีแบรนด์ Ritmuller ที่มีชื่อเสียงระดับโลก
เช่น เปียโน และไวโอลิน โดยเฉพาะเปียโนซึ่งมีความไพเราะของโทนเสียงทุ้ม นุ่มนวล กังวาน
อันเป็นเอกลักษณ์ของเปียโนสไตล์ยุโรป มีการผลิตที่ประณีตใช้อุปกรณ์ส่วนประกอบคงทนแข็งแรง
มีโชว์รูมจัดแสดงสินค้าพร้อมผู้เชี่ยวชาญทางด้านดนตรีและผลิตภัณฑ์ที่ผ่านการอบรมจากต่างประเทศไว้คอยแนะนำและให้บริการหลังการขาย

  (2) การตลาดและภาวะการแข่งขัน

ตลาดเครื่องดนตรีในประเทศไทยช่วงหลายปีที่ผ่านมาเริ่มมีทิศทางการขยายตัวอย่างต่อเนื่อง
ผู้ปกครองที่มีฐานะดีมักจัดให้บุตรหลานได้เริ่มหัดเล่นดนตรีตั้งแต่ยังเล็ก
มีเยาวชนสนใจเรียนด้านดนตรีมากขึ้น
สถาบันระดับอุดมศึกษาหลายแห่งมีการเปิดการเรียนการสอนด้านดนตรีเพิ่มขึ้น
แต่การตลาดและการจัดจำหน่ายยังมีข้อจำกัดอยู่ในวงแคบเพราะเป็นสินค้าประเภท Niche
Product
เนื่องจากช่องทางการจำหน่ายยังคงต้องพึ่งพาการแนะนำจากโรงเรียนและอาจารย์สอนดนตรี

  (3) การจัดหาผลิตภัณฑ์หรือบริการ

เครื่องดนตรี Ritmuller ได้นำเข้าโดยตรงจากผู้ผลิตในประเทศจีน
ซึ่งเป็นโรงงานผลิตขนาดใหญ่ที่มีฝีมือผลิตให้เครื่องดนตรีชั้นนำทั่วโลก
โดยมีเครื่องมือและเทคโนโลยีการผลิตที่ทันสมัย โดยเฉพาะเปียโน Ritmuller
ได้เจาะจงเลือกใช้อุปกรณ์ส่วนประกอบสำคัญที่สั่งจากประเทศเยอรมัน